title: Blanche Sweet
text: Sarah Blanche Sweet (conoixida con o nombre artistico de Blanche Sweet), naixida de Chicago (Illinois, Estaus Unius) o 18 de chunio de 1896 y muerta en Nueva York (Nueva York, Estaus Unius) o 6 de setiembre de 1986, estió una destacada actriz en o cine estausunidense mientres o cine mudo, en os primers tiempos d'a Historia d'o cine.
  
  Encara que sua pais no perteneixeban a lo mundo d'o cine u d'o teatro, yera prima d'os actors Antrim Short y Gertrude Short, y su mai heba estau bailarina de choven. En morir de muit ninona su mai, la educó su avuela materna, qui la encaminó enta lo mundo de la scena. Asinas, con nomás que 4 anyadas ya partecipó en una obra teatral, The Battle of the Strong, a on i actuaban Marie Burroughs y Maurice Barrymore. Diez anyadas dimpués o suyo primer papel en o cine estió con un chirmán de Maurice, Lionel Barrymore, estando dirichida por D. W. Griffith.
  
  Bien luego Blanche Sweet esdevenió una d'as primeras estrelas d'o cine mudo, ya dende meyaus d'os anyos 1910, con una muit destacada carrera cinematografica. Tanimientres, como lis succedió a bella cosa d'as estrelas d'o cine mudo, a suya carrera remató en plegar o cine sonoro en os anyos 1930. D'estre as suyas muitas cintas, s'en puet destacar as suyas interpretacions en Judith of Bethulia (1914, D. W. Griffith), Anna Christie (1923, John Griffith Wray), Tess of the d'Urbervilles (1924, Marshall Neilan), The Sporting Venus (1925, Marshall Neilan), u Showgirl in Hollywood (1930, Mervyn LeRoy).
  
  Referencias
  
  Vinclos externos 
  
    Blanche Sweet en Internet Movie Database.
    Blanche Sweet en Internet Broadway Database.
    Blanche Sweet en AllMovie.
    Blanche Sweet en Golden Silents.
    Blanche Sweet en Find a Grave.
  
  Actrices d'Estaus Unius
  Actrices de Hollywood
  Naixius de Chicago
  1896 (naixencias)
  1986 (muertes)